Polisiebeamptes vas oor kapingTwee polisiebeamptes is in Elsburg, Germiston in hegtenis geneem nadat hulle glo ŉ vragmotor gekaap en alkohol ter waarde van R2 miljoen gesteel het. Kapt. Paul Ramaloko, woordvoerder van die Valke, sê die adjudant-offisier en konstabel het glo op 1 November ŉ vragmotor op die N3 van die pad af getrek. Ramaloko sê die bestuurder van die vragmotor en sy passasiers is by ŉ polisiestasie aangehou terwyl die polisiebeamptes die vragmotor na ŉ onbekende bestemming gery het en die alkohol afgelaai het. Die bestuurder en passasiers is later vrygelaat sonder dat hulle formeel aangekla is. “Die polisiebeamptes word van kaping aangekla. Daar is die moontlikheid dat ŉ klag van diefstal ook bygevoeg kan word.” Ramaloko sê alkohol ter waarde van R100 000 is reeds teruggevind. Die polisiebeamptes sal na verwagting Donderdag in die Germiston-landdroshof verskyn.